Od osmog razreda, kada je Mario Hezonja kao golobradi klinac debitirao u dresu matičnog KK Dubrovnik protiv dvostrukog Prvaka Europe Cibone, o njemu se priča kao o budućoj NBA zvijezdi. Međutim, isto je tako poznato kako Hezonja ima toliko veliko samopouzdanje da ponekad, svojim dječački iskrenim izjavama, stvara u javnosti krivu sliku o sebi. Za tportal je svojim iskrenim odgovorom na pitanje može li igrati playmakera u hrvatskoj reprezentaciji, ponovno neke košarkaške stručnjake 'povukao za jezik'

Poznata je legendarna izjava Hezonje kada su ga novinari u Barceloni upitali je li gledao Lionela Messija na Camp Nou, a duhoviti i pomalo vrckasti Hrvat je odgovorio: Neka on dođe gledati mene!

Također je poznata izjava američkim skautima 'kako bi sigurno bio 1. izbor na NBA draftu da je igrao na američkom sveučilištu'. Ponekad su mu izjave izvlačili iz konteksta pa je tako ispalo kako bi volio igrati u Partizanu, a u biti je mislio kako bi mu rad s trenerom kao što je Duško Vujošević svakako pomogao.

Eto, to su tri slike kakav je van terena Mario Hezonja, mladi hrvatski košarkaš koji je svojom igrom na All-Star susretu mladih nada iz selekcija 'Svijeta' i SAD-a oduševio lepršavom igrom uz učinak od 19 koševa, 10 skokova i sedam asistencija. Dodajmo tome kako je Hezonja igrao agresivnu obranu na suigraču iz Orlanda Elfridu Paytonu koji nije uspio zabiti ni koš. Naravno, to je bio dio showa jer na ovakvim utakmicama obrana se baš i ne igra...

Nakon rodnog Dubrovnika, u kojem je napravio prve košarkaške korake na vanjskim terenima u četvrti popularnog naziva 'Sedam smrtnih grijeha', druga stanica bio je KK Zagreb u kojem je dominirao u mlađim kategorijama. Kada je imao 16 godina, o njemu su NBA skauti već sve znali, a kada je sa 17 godina prešao u veliku Barcelonu, svi su očekivali da će vrlo brzo postati vođa tog velikog katalonskog kluba. Međutim, trener Xavi Pascual nije mu dao previše slobode u igri. Pomalo potišten uputio se u NBA ligu, iako je znao da mu neće biti lako, svima dokazati kako su bili u krivu što nije više igrao…

'Mislim da tako nešto treba svatko proći, ali ne daj bože da neki igrač prođe baš sve ono što sam ja prošao. No u nekom trenutku tako treba biti kako bi svatko od nas više cijenio to što ima. Meni se to nije trebalo dogoditi ni u Barceloni niti na nekoliko utakmica u Orlandu, ali se, eto, dogodilo. Međutim, tako nešto te može napraviti samo boljim igračem.'

Usprkos svemu Hezonja je, iako nije imao zapaženu ulogu u Barceloni, izabran kao 5. izbor na NBA draftu u lipnju (najviši izbor Hrvata u povijesti!) čime je bilo jasno kako su čelni ljudi Orlando Magica, ambiciozne franšize s Floride, u njemu vidjeli buduću zvijezdu.



Novinar tportala i Mario Hezonja

Kako na vas utječu kritike kojih je u prvom dijelu sezone bilo poprilično?

'Nisam se bavio kritikama, ali ima dosta stvari na koje nikako ne možeš utjecati. Moram reći kako je trener Skiles odličan jer često priča sa mnom, a kada manje igram, onda mi on ili netko iz stručnog stožera objasni gdje sam griješio i slično.'

U Orlandu zadnjih mjeseci prolazite posebne dodatne treninge za playmakere kako biste poboljšali tehniku vođenja lopte i kreaciju u igri. O čemu je riječ?

'Kao prvo, na poziciji playmakera sam krenuo u Dubrovniku i to mi nije ništa novo i čudno. Ovdje imam prostora za puno više individualnog rada što, recimo, nismo uopće imali u Španjolskoj. Od silnih putovanja i to stižem jer kada ne bih trenirao, jednostavno bih eksplodirao. Ma, ubio bih se od dosade... Meni, kada su individualni treninzi u pitanju, to savršeno odgovara jer su svi oko mene uključeni u ono što radim, bilo na tehnici, skok-šutu, leđnoj tehnici ili driblingu.'

Trener Skiles, koji je bio vrlo dobar playmaker u NBA ligi, često vas koristi na poziciji playmakera (organizatora igre). Što mislite, jeste li spremni za tu ulogu u hrvatskoj reprezentaciji i mislite li da izbornik Perasović može na vas računati na toj najvažnijoj poziciji. Naime, neki košarkaški analitičari mišljenja su kako to nije najbolja ideja?

'Ne da mislim - nego znam da sam spreman igrati na poziciji playmakera za hrvatsku reprezentaciju! Treneri u toj priči nisu previše bitni jer ćemo mi igrači odlučiti što je najbolje. Razmišljao sam i prošle godine o tome i pitao sam se treba li nam uopće klasični playmaker ako smo Dario (Šarić) i ja na terenu. Pa tko će nas čuvati? Mislim da nam Amerikanac na poziciji playmakera nije potreban u reprezentaciji', ispalio je Hezonja poslavši tako jasnu poruku svim trenerima te, naravno, novom (starom) hrvatskom izborniku Velimiru Perasoviću.

U početku vaše NBA karijere obrana je bila veliki problem. Je li sada bolja situacija?

'Već nekoliko puta me trener pohvalio za igru u obrani. Ma kako mogu s ovakvim fizikalijama biti loš? Međutim, trebalo mi je vremena da se naviknem na sistem igranja obrane jer je u NBA-u drukčiji od onoga što sam učio. Moram reći kako mi godi što me trener Skiles pohvalio za obranu i to mi je drago jednako kao da sam nešto dobro napravio u napadu.'

U posljednje vrijeme u vašoj je igri vidljiv velik napredak. Igrate puno zrelije, a i brojke su vam puno bolje (gotovo deset koševa u prosjeku u veljači, op.a.)?

'Zadovoljan sam i mogu vam reći kako je sve to došlo prirodnim putem. Ne volim o takvim stvarima pričati, nisam ja za to. Znam samo da naporno radim, da treniram više od svih. Šutim i radim i sve mi se polako vraća.'

Kako vam je, kad ste igrali protiv Clevelanda, bilo čuvati LeBrona Jamesa, beka od 118 kg visokog 205 cm?

'Iznenadio sam se da LeBron puno jače izgleda nego što se čini kad smo zaigrali i kada sam ga osjetio u nekoliko duela. Ali, s druge strane, puno je brži i eksplozivniji nego sam mislio. Stvarno je čudo od igrača.'